2 OKTOBER – Afrikanergeskiedenis
1901 – Anglo-Boereoorlog: Piet Schuil gefusileer
Pieter (Piet) Schuil (23) is op hierdie dag gefusilleer in die Rustenburg-distrik. Piet was 'n gekwalifiseerde onderwyser wat op Rustenburg skoolgehou het. Met die uitbreek van die oorlog het hy by die kommando's aangesluit om so ook sy deel te doen. Piet was egter maar 'n dromer, 'n man van boeke lees en gedigte skryf. Op 30 September 1901 val genl. Kemp die mag van kol. Kekewich aan. Die aanval het naby Rustenburg aan die Selonsrivier plaasgevind. Piet was nie deel van die geveg nie en het perde opgepas. Generaal Kemp het hom egter met kol. Kekewich se mag misreken en was gedwing om haastig te onttrek. In die harwar het Piet sy perd verloor en is hy gevang. Piet was aangekla dat hy onder 'n wit vlag op 'n Britse soldaat gevuur het. Om hierdie rede is hy ter dood veroordeel. Hy is op die oewers van die Selonsrivier op 'n stoel vasgemaak en gefusilleer. Dit is opgeteken dat hy uit sy Bybel gelees het tydens die gebeurtenis en dat hy die brandewyn wat hom aangebied is van die hand gewys het.
1925 – Eerste uitgawe van Die Volksblad, as dagblad, verskyn
Die Volksblad is die oudste onder ons Afrikaanse koerante. Sy geskiedenis strek terug tot 18 November 1904 toe 'n weekblad Het Westen op Potchefstroom verskyn het. Die eienaar en stigter was 'n banneling van St Helena, Hendrik de Graaff. Hy het daarna gestreef om 'n verarmde en ontredderde volk tot "politieke aktiwiteite en nasionale bewussyn" aan te spoor. In 1909 word dit 'n halfweeklikse koerant. Met die Rebellie en die stigting van die Nasionale Party was die koerant al so gewortel in die volkshart dat dit op 26 Maart 1915 Het Volksblad geword het. Op aandrang van genl. De Wet en genl. Hertzog is dit van Maart 1916 in Bloemfontein uitgegee. In 1917 koop die Nasionale Pers die koerant. As amptelike spreekbuis ondersteun die blad die Nasionale Party in sy stryd teen die ou SA Party, voer 'n kwaai verkiesingstryd en beleef 'n bloeityd onder mnr. AJ Werth van 1922 tot 1925 as redakteur. Genl. Hertzog neem in 1924 die bewind oor – en die ideaal van 1920 om dit 'n dagblad te maak, word in 1925 verwesenlik, met dr. AJR van Rhijn as redakteur. Dit is weer Die Volksblad genoem en het soggens verskyn tot 29 Julie 1933 toe dit 'n middagkoerant geword het.
1934 – Volkskongres oor Armblankevraagstuk
Die begin van die Volkskongres rondom die Armblankevraagstuk. Hierdie kongres was die gevolg van die Carnegie-verslag van 1932. Aanvoering is deur die Nederduits Gereformeerde Kerk gedoen. Hieruit is die Departement van Volkswelsyn op 1 Oktober 1937 gebore.
1986 – Amerika stel sanksies teen Suid-Afrika in
1857 – Marthinus Theunis (MT) Steyn, sesde en laaste president van die Vrystaat († 28 November 1916)